Predkladacia správa
Uznesením vlády Slovenskej republiky č. 979 z 10. októbra 2001 k návrhu odpovede vlády Slovenskej republiky na správu Európskeho výboru na zabránenie mučenia a neľudského či ponižujúceho zaobchádzania alebo trestania (CPT) z druhej periodickej návštevy Slovenska uskutočnenej  9. až 18. októbra 2000 bola v bode D. 2. uložená ministrovi vnútra Slovenskej republiky úloha v tomto znení: „venovať trvalú pozornosť činnosti sekcie kontroly a inšpekčnej služby Ministerstva vnútra Slovenskej republiky pri vyšetrovaní podaní zadržaných, zaistených a obvinených osôb na zranenia, ktoré im podľa ich vyjadrenia boli spôsobené príslušníkmi Policajného zboru“ a raz ročne informovať vládu Slovenskej republiky. Informácia o činnosti Ministerstva vnútra Slovenskej republiky pri vyšetrovaní podaní zadržaných, zaistených a obvinených osôb na zranenia, ktoré im podľa ich vyjadrenia boli spôsobené príslušníkmi Policajného zboru, sa predkladá ako desiaty periodický materiál, pričom z informácie, ktorú vláda Slovenskej republiky vzala na vedomie v máji 2010, nevyplynuli pre Ministerstvo vnútra Slovenskej republiky žiadne úlohy.
Predložená informácia o činnosti Ministerstva vnútra Slovenskej republiky pri vyšetrovaní podaní zadržaných, zaistených a obvinených osôb na zranenia, ktoré im podľa ich vyjadrenia boli spôsobené príslušníkmi Policajného zboru, oboznamuje s počtom podaní a spôsobmi ich realizácie odborom inšpekčnej služby sekcie kontroly a inšpekčnej služby Ministerstva vnútra Slovenskej republiky za obdobie roku 2010 a s prijatými opatreniami.
Materiál má informatívny charakter, nezasahuje do pôsobnosti iných  orgánov verejnej správy a nevyplývajú z neho pre tieto orgány nijaké úlohy. Z tohto dôvodu sa v súlade s ustanovením čl. 10 ods. 7 písm. a) Smernice  na prípravu a predkladanie materiálov  na rokovanie vlády Slovenskej republiky predkladá  bez medzirezortného pripomienkového konania.